Tamaziɣt ass-a, tella deg waṭas n tmura gar-asent : lezzayer, lmaruk, libya, tunes maser, mali,atg mebla ma nebder-d timura n lurup d tid n marikan anda ttidiren imaziɣen i yunagen seg tmura-nsen tinaṣliyin. Deg yal tamurt, gar tmura anda warɛad tengir maḍi, ad naf akal tuɣ tmaziɣt yebḍa d tamiwin iwumi ara nsemmi : tantaliyin. Deg lzzayer, d amedya ad tt-naf tuɣ deg kra n tamiwin n wakal n tmurt ; gar temnaḍin-a ad naf tamurt n leqbayel, awras, ahaggar,atg seg temnaḍṭ ɣer tayeḍ, ad naf tamaziɣt temxalaf deg kra n tɣawsiwin,macca llant tɣawsiwin-nniḍen ideg tantaliyin-a dukklent,acku lammer ulac maḍi ayen i tent-izdin,tili ur ttusemmant ara d tantaliwin n yiwet n tutlayt : tamaziɣt. Tantaliyin-agi ur stekfant ara iman-nsent deg wayen yaɛnan amawal d imi ur tent-yezgil ara ureṭṭal aladɣa tutlayt taqbaylit d tcawit acu kan mi ara yegget ureṭṭal yetthuddu tutlayt. D ayen i yeǧǧan imesnulfuyen ad qedcen deg wannar n umawal iwakken ad d-snulfun awalen ara smarsen deg tudert n yal ass.